Johannesburg het nou ook beurtkragArgieffoto ter illustrasie van Johannesburg. (Foto: Unsplash) Johannesburg se inwoners sal vandeesweek nes die res van die land fase 2-beurtkrag hê nadat hulle verlede week se beurtkragronde vrygespring het. Die kragverskaffer City Power sê in ’n verklaring hy is die ekstra kapasiteit wat hy gehad het om voorheen beurtkrag af te weer, nou kwyt. Dit nadat die kragtoevoer na die Kelvin-substasie naby Kempton Park onderbreek is. Luidens die verklaring ontvang die kragverskaffer op enige gegewe dag elektrisiteit van twee lyne by dié substasie wat 10% van die totale elektrisiteit lewer, terwyl die res van Eskom afkomstig is. Een van dié lyne is egter Saterdag beskadig en die meeste van die voorstede in die ooste van Johannesburg en Johannesburg-Sentraal is in duisternis gehul. “Gevolglik is slegs een lyn tans in werking by Kelvin-substasie, wat ons kwesbaar laat. Dit is om hierdie rede dat City Power Maandag vanaf 12:00 begin het om beurtkrag in werking te stel.” Die ekstra kapasiteit wat die substasie verskaf het, tesame met die aanwending van tegnologie soos slimmeters wat die las beperk, het dit vir die kragverskaffer verlede week moontlik gemaak om beurtkrag af te weer. City Power doen nou ook ’n beroep op inwoners om elektrisiteit spaarsamig te gebruik.